Etén született, 1929. november 25-én. Többgyermekes vidéki, szegény család tagja, aki 1945 után a Népi Kollégiumok Országos Szövetsége révén tanulhatott. Az ELTE magyar történelem szakát 1954-ben végezte el. Ettől kezdve kulturális rovatvezető volt a Komárom Megyei Dolgozók Lapjánál. 1956-os szerepe miatt a forradalmat követően általános iskolai tanár Oroszlányon, majd Vértesszőlősön. 1963-tól az, iskola megalapításától nyugdíjazásáig, 1989-ig a tatabányai Közgazdasági Szakközépiskola tanára volt. Ez volt élete hivatása. Mellette fontosnak tartotta, hogy a tudomány művelésével, helytörténettel is foglalkozzon. Hézagpótló tudományos, egyúttal olvasmányos helytörténeti – honismereti tárgyú könyveket, tanulmányokat, cikkeket írt.